Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea approvat, skont ir-regoli tal-UE dwar l-għajnuna mill-Istat, skema li tappoġġa l-produzzjoni tal-elettriku minn sorsi rinnovabbli fl-Irlanda. Il-miżura tikkontribwixxi għall-objettivi ambjentali tal-UE mingħajr ma tfixkel bla bżonn il-kompetizzjoni. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Din l-iskema ta' appoġġ għall-elettriku minn sorsi rinnovabbli se tikkontribwixxi fit-tranżizzjoni tal-Irlanda lejn ekonomija b'livell baxx ta' emissjonijiet tal-karbonju u ambjentalment sostenibbli, f'konformità mal-Patt Ekoloġiku Ewropew u mar-regoli tagħna dwar l-għajnuna mill-Istat.” L-Irlanda biħsiebha tintroduċi miżura ġdida ta' għajnuna, imsejħa l-Iskema ta' Appoġġ għall-Elettriku minn Sorsi Rinnovabbli (Renewable Electricity Support Scheme, “RESS”), biex tappoġġa l-produzzjoni tal-elettriku minn sorsi rinnovabbli, inkluż l-enerġija solari fotovoltajka u mir-riħ. L-RESS se tikkontribwixxi għall-mira tal-UE tal-enerġija rinnovabbli u se tgħin lill-Irlanda biex tilħaq il-mira nazzjonali tagħha marbuta ma' tranżizzjoni li tmur lill hinn mill-fjuwils fossili, biex sal-2030, fit-taħlita tagħha tal-elettriku tilħaq is-sehem ta' 70 % minn sorsi tal-enerġija rinnovabbli. L-RESS, b'baġit totali stmat ta' bejn EUR 7.2 biljun u EUR 12.5-il biljun se ddum għaddejja sal-2025. Matul dan iż-żmien, l-għajnuna għall-produzzjoni tal-elettriku minn sorsi rinnovabbli mogħtija permez tal-RESS se tiġi allokata permezz ta' irkantijiet. It-teknoloġiji eliġibbli kollha se jikkompetu għas-sussidji f'dawn l-irkantijiet u dawn għandhom jiżguraw li l-miri tal-elettriku minn sorsi rinnovabbli jintlaħqu b'mod kosteffikaċi, billi tiġi mħeġġa l-kompetizzjoni. Madankollu, l-Irlanda ġġustifikat it-trattament preferenzjali għal kwantità żgħira ta' enerġija mix-xemx kif ukoll mir-riħ lil hinn mill-kosta, fuq il-bażi li dawn it-teknoloġiji għandhom potenzjal fit-tul għall-pajjiż. L-applikanti magħżula tal-RESS jirċievu appoġġ fuq perjodu ta' 15-il sena fil-forma ta' primjum li jiżdied mal-prezz tas-suq. L-irkantijiet kompetittivi li permezz tagħhom tingħata l-għajnuna se jistabbilixxu “prezz tal-eżerċitar”. Meta l-prezzijiet tas-suq ikunu inqas mill-“prezz tal-eżerċitar”, il-benefiċjarji jkunu intitolati jirċievu pagamenti li jkunu daqs id-differenza ta' bejn iż-żewġ prezzijiet. Madankollu, meta l-prezz tas-suq ikun ogħla mill-“prezz tal-eżerċitar”, il-benefiċjarji jridu jagħmlu pagamenti li jkunu daqs id-differenza ta' bejn iż-żewġ prezzijiet. Dawn il-pagamenti jingħataw lura lill-konsumaturi Irlandiżi fil-forma ta' kontijiet tal-elettriku mnaqqsa. Sabiex titkattar l-aċċettazzjoni pubblika u jitkattar l-appoġġ għall-miri ambizzjużi tal-Irlanda dwar l-enerġija rinnovabbli, l-RESS tinkludi forom speċifiċi ta' appoġġ żviluppati minn komunitajiet tal-enerġija rinnovabbli għall-komunitajiet li jospitaw il-proġetti appoġġati mill-RESS. Il-proġetti żviluppati mill-komunitajiet tal-enerġija rinnovabbli se jibbenefikaw minn għotjiet u self bħala appoġġ biex jiżviluppaw il-proġetti tagħhom, u se jipparteċipaw f'irkantijiet, f'kategorija speċjali, biex jiġi żgurat li ċertu ammont minn dawn il-proġetti jirnexxew. Il-Komunitajiet li jospitaw il-proġetti appoġġati mill-RESS se jibbenefikaw minn fond li l-benefiċjarji kollha tal-RESS se jikkontribwixxu għalih u li se jinvesti f'ċerti teknoloġiji u “miri sostenibbli”, inklużi l-edukazzjoni, l-effiċjenza enerġetika, l-enerġija sostenibbli u l-inizjattivi ta' azzjoni klimatika fil-qasam marbut mal-proġetti tal-RESS. L-Irlanda żviluppat ukoll pjan iddettaljat għall-evalwazzjoni tal-RESS, li b'mod partikolari jinkludi analiżi sħiħ tal-ispejjeż u l-benefiċċji tal-miżuri innovattivi li jappoġġaw il-komunitajiet tal-enerġija rinnovabbli. Il-Kummissjoni vvalutat l-iskema skont ir-regoli tal-UE dwar l-għajnuna mill-Istat, b'mod partikolari skont il-Linji Gwida tal-2014 dwar l-għajnuna mill-Istat għall-protezzjoni ambjentali u l-enerġija. Il-Kummissjoni kkonkludiet li l-għajnuna hija meħtieġa u għandha effett ta' inċentiv, peress li l-prezzijiet tal-elettriku, minn sorsi tal-enerġija rinnovabbli, ma jkoprux l-ispejjeż tal-ġenerazzjoni tal-elettriku kollha u huma biss it-teknoloġiji rinnovabbli, li biex ikunu investiment vijabbli għandhom bżonn tal-appoġġ pubbliku, li se jkunu eliġibbli għall-appoġġ skont l-RESS. L-għajnuna hija proporzjonali u limitata wkoll għall-minimu meħtieġ, peress li l-ammont ta' għajnuna se jiġi stabbilit permezz ta' rkantijiet kompetittivi. Għalhekk, il-Kummissjoni kkonkludiet li l-RESS Irlandiża hija konformi mar-regoli tal-UE dwar l-għajnuna mill-Istat, peress li din tippromwovi l-ġenerazzjoni tal-elettriku minn sorsi rinnovabbli, f'konformità mal-Patt Ekoloġiku Ewropew, mingħajr ma tfixkel bla bżonn il-kompetizzjoni. Il-kuntest Il-Linji Gwida tal-Kummissjoni tal-2014 dwar l-għajnuna mill-Istat għall-protezzjoni ambjentali u l-enerġija jippermettu li l-Istati Membri jappoġġaw il-produzzjoni tal-elettriku minn sorsi ta' enerġija rinnovabbli, b'ċerti kundizzjonijiet. Dawn ir-regoli għandhom l-għan li jgħinu lill-Istati Membri jilħqu l-miri ambizzjużi tal-UE dwar l-enerġija u l-klima bl-anqas spiża possibbli għall-kontribwenti, u mingħajr tfixkil bla bżonn għall-kompetizzjoni fis-Suq Uniku. Id-Direttiva dwar l-Enerġija Rinnovabbli stabbiliet mira vinkolanti għall-UE kollha sal-2030 ta' mill-inqas 32 % ta' enerġija rinnovabbli, u identifikat il-potenzjal li l-komunitajiet tal-enerġija rinnovabbli, jagħtu appoġġ biex jintlaħqu l-miri ambizzjużi għall-enerġija rinnovabbli. Il-verżjoni mhux kunfidenzjali tad-deċiżjonijiet tkun disponibbli bin-numru tal-każ SA.54683 fir-Reġistru tal-Għajnuna mill-Istat fuq is-sit tal-Kompetizzjoni tal-Kummissjoni ladarba jkunu solvuti xi kwistjonijiet ta' kunfidenzjalità li jista' jkun hemm. Id-deċiżjonijiet il-ġodda dwar l-għajnuna mill-Istat ippubblikati fuq l-internet u fil-Ġurnal Uffiċjali huma elenkati fuq State Aid Weekly e-News.